Karina Lorentzen Dehnhardt (SF), 2009-05-18:
I SF ser vi egentlig positivt på det her forslag.
Jeg har i hvert fald tidligere udtrykt mig positivt om muligheden for, at man i boligområder kan få lov til at opsætte kameraerne.
Justitsministeren kommer også snart med et forslag, kan jeg forstå på det, som jeg ikke kender til fulde endnu.
Det må vi se på med friske øjne, når forslaget rent faktisk kommer.
Der vil i hvert fald nok være nogle ting, som vi skal diskutere os frem til.
I SF har vi nemlig nogle krav til, hvordan det her skal foregå, hvis det skal foregå.
For det første er det vigtigt for os, at de beboere, som er i de enkelte områder, giver deres accept.
Det er trods alt et indgreb i privatsfæren, og det må vi acceptere.
Derudover synes jeg, at det er vigtigt, at det kun er politiet, som sætter kameraer op, og at det sker på baggrund af en kriminalpræventiv vurdering, hvor politiet altså er med til at vurdere, om der rent faktisk er et problem i et område, og om man tror, det problem kan løses ved at sætte kameraer op.
På den måde sikrer vi, at der ikke bliver sat kameraer op i flæng over det hele.
Det synes jeg er vigtigt, specielt set i lyset af den nye rapport, som viser, at kameraer måske har en meget, meget begrænset effekt.
Derudover er det vigtigt, at det kun er politiet, der bruger det, som er på kameraerne.
Det er kun dem, som skal have adgang til det og kun i efterforskningsmæssigt øjemed.
Det er vigtigt, at optagelserne er krypterede.
Vi vil ikke have, at der er nogen boliginspektører, som sidder og kigger på optagelser af, hvem der afleverer skraldet hvor, og hvem der har parkeret sin cykel forkert.
Det er ikke det, det skal bruges til.
Så er det vigtigt, at der er en tidsbegrænset tilladelse til at opsætte kameraerne.
Altså, når kameraerne ikke længere har en funktion og problemet skønnes at være løst, skal de pilles ned igen.
Vi forestiller os i SF, at man måske kunne evaluere ordningen hver tredje måned for hele tiden at se, om det har den ønskede effekt, og om ordningen skal fortsætte eller vi skal pille kameraerne ned.
Til allersidst vil jeg sige, at et meget, meget vigtigt krav er, at der bliver lavet en plan for den boligsociale indsats i det område, hvor kameraerne bliver sat op for at løse et problem, for ellers risikerer vi, at problemerne spreder sig til andre byområder.
Problemer med kriminelle, med psykisk syge og socialt udsatte løses altså ikke ved hjælp af kameraer.
Der skal noget andet og noget mere til.
Vi forestiller os, at boligforening i samarbejde med kommune og politi laver en plan for, hvad vi gør for at nedbringe de problemer, der er i området, så vi får nogle varige løsninger og ikke skal sætte kameraer op igen.
Jeg synes alligevel, det er værd at overveje undersøgelsen fra SFI, selv om den mest siger noget om forebyggelse af vold, og der hjælper kameraer ikke.
Men jeg synes, at vi som politikere skal tænke meget over, hvor vi kanaliserer pengene hen i de her år, hvor der er rigtig mange områder, der skriger på en indsats.
Det kan være, at kameraer ikke er den bedste løsning på boligsociale problemer, men de kan i hvert fald være med til at nedbringe et problem over en periode, så man kan komme i gang med de indsatser, som virkelig batter noget.
Så vi er forsigtigt positive over for det her forslag.
Jeg tror, det er rigtigst at afvente ministerens forslag på området.